Két kuruc beszélget („‚Deres füvet eszik Jó lovunk…”)
‚Deres füvet eszik
Jó lovunk s lelkünk, Cseke pajtás’
„Mindegy már cimbora,
Majtény innen csak egy jó hajtás.”

‚S ha Majtényban leszünk,
Mondd csak, pajtás, végre mit értünk?’
„A szent szűz Mária
Patronánk: imádkozik érttünk.”

‚Hátha majd a síkon
Urak titkai fölborítnak?’
„Legalább, legalább
Hire lesz a majtényi síknak.”

‚Ilyen kevés magyar
És ilyen sok-sok régi ellen.’
"Hát maradjunk, cimborám,
Hitben, hűségben, szeretetben.”

„Ha senki sem marad
Becsületesnek, hűnek, jónak,
Vígyázz, mert akkor is
Nagy barátaid fognak, óvnak.”
Versek
 Magyar irodalom 1905-től 1919-ig
Ady Endre